**Ministru kabineta noteikumu projekta „Grozījumi Ministru kabineta 2015.gada 30.jūnija noteikumos Nr.367 „Nacionālais numerācijas plāns”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Grozījumi 2015.gada 30.jūnija noteikumos Nr.367 „Nacionālais numerācijas plāns”” (turpmāk – Noteikumu projekts) sagatavots saskaņā ar Elektronisko sakaru likuma 56.pantu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2015.gada 30.jūnija noteikumi Nr.367 „Nacionālais numerācijas plāns” (turpmāk - Nacionālais numerācijas plāns) nosaka numura struktūru un formātu tā identifikācijai un maršrutēšanai, numura sastādīšanas procedūras, kā arī numerācijas lietošanas mērķus un veidus.  Jau 2010. gada Eiropas Pasta un Telekomunikāciju administrāciju konferences Elektronikas komunikāciju komitejas *(The Electronic Communications Committee (ECC))* novembra ziņojumā par numerāciju un adresēm mašīna – mašīna sakaros (*ECC Report 153*), tiek minēts par mašīna – mašīna sakaru *(M2M communication)* (turpmāk – M2M sakari) straujo attīstību, ko apstiprina pēdējo gadu novērojumi un strauji augošā interese tirgū.  Vairumā gadījumu M2M sakarus saprot kā pilnībā, vai lielā mērā automatizētu datu (informācijas) pārsūtīšanu starp divām vai pat vairākām informācijas un komunikāciju tehnikas vienībām, starp ierīcēm un lietojumprogrammām.  Izmantošana valstī: elektronisko sakaru komersanti piedāvā klientiem M2M pakalpojumus, izmantojot SIM karti un pieslēdzot iekārtas mobilo sakaru tīklam. Pakalpojumi nodrošina reālā laika informācijas nosūtīšanu un saņemšanu starp iekārtām, kas pieslēgtas internetam vai arī izmantojot radioviļņu palīdzību. Paredzams, ka darījumi ar M2M pakalpojumiem augs kopsolī ar dažādu mobilo aplikāciju izplatību, un aizvien plašāk ļaus izmantot dažnedažādu sensoru iekrātos datus. M2M sakarus izmanto skaitītāju mērījumu nolasīšanai, kravu atrašanās vietas noteikšanai, preču uzskaites automatizēšanai, apsardzes sistēmās un daudz kur citur.  Tai pašā laikā arvien vairāk ir palielinājies pieprasījums pēc augstas kvalitātes fiksēto un bezvadu savienojumu pakalpojumiem, pieaugot tiešsaistes satura pakalpojumu skaitam un popularitātei, piemēram, mākoņdatošana, lietiskais internets, mašīnas-mašīnas sakari (M2M) u.c. pakalpojumi.  Sabiedrisko pakalpojumu regulēšanas komisija (turpmāk - Regulators) informējusi, ka patlaban elektronisko sakaru komersanti piedāvā saviem galalietotājiem M2M pakalpojumus, kas ir pretrunā Nacionālā numerācijas plānā noteiktiem lietošanas mērķiem. Vides aizsardzības un reģionālās attīstības ministrijas Numerācijas resursu izmantošanas koordinācijas darba grupā vairākkārt tika diskutēts par “mašīna – mašīna” numerācijas ieviešanas priekšlikumu un jauna numerācijas diapazona atvēršanu M2M iekārtu izmantošanai.  Noteikumu projekts paredz Nacionālā numerācijas plāna terminu sadaļu papildināt ar terminu “mašīna – mašīna sakari” un papildināt 1. pielikuma 1. tabulu ar numerācijas diapazonu “3XXXXXXX” mašīna – mašīna sakariem. Nacionālo numuru dalījums (Nacionālais numerācijas plāns II.sadaļas 8.punkts) tiek papildināts, esošajam publiskā fiksētā telefonu tīkla, publiskā mobilā telefonu tīkla un pakalpojumu numuriem pievienojot dalījumu: starpierīču saziņas numuri “mašīna – mašīna sakariem”.  Papildus minētajiem precizējumiem, tiek paredzēts Nacionālā numerācijas plāna 1.pielikuma 1.tabulā, “Numuri” papildināt numerācijas indeksu “2XXXXXXX” un “6XXXXXXX” lietošanas mērķus, jo, ņemot vērā faktisko situāciju, elektronisko sakaru komersanti numerāciju izmanto arī elektronisko sakaru pakalpojumu kvalitātes pārbaudei (testēšanai) un viesabonēšanas pakalpojuma nodrošināšanai vai maršrutēšanai, nodrošinot numura saglabāšanas pakalpojumu.  Numuru piešķīrumi, izmantošana tiek fiksēta un uzturēta valsts akciju sabiedrības “Elektroniskie sakari” Numerācijas datu bāzē. |
| 3. | Projekta izstrādē iesaistītās institūcijas | Vides aizsardzības un reģionālās attīstības ministrijas Numerācijas resursu izmantošanas koordinācijas darba grupa (Regulators, valsts akciju sabiedrība “Elektroniskie sakari”, Satiksmes ministrija, elektronisko sakaru komersanti, kuri tiek pārstāvēti nevalstiskajās organizācijās: Latvijas Informācij​as un komunikācijas tehnoloģijas asociācija - LIKTA un Latvijas Telekomunikāciju asociācija - LTA). |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums arī ietekmē vai varētu ietekmēt | Elektronisko sakaru komersanti, kuriem Regulators piešķīris numerācijas lietošanas tiesības. |
| 2. | Tiesiskā regulējuma ietekme uz tautsaimniecību un administratīvo slogu | Projekts nerada papildus ietekmi uz tautsaimniecību un administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Grozījumi Ministru kabineta 2014. gada 21. janvāra noteikumi Nr.45 “Numerācijas pārvaldīšanas kārtība, izveidojot un uzturot numerācijas datubāzi”, kas nosaka numerācijas izmantošanas uzskaites un administrēšanas kārtību.  Grozījumi Nacionālajā numerācijas plānā jeb noteikumu projekts tiek virzīts vienlaikus ar grozījumiem Ministru kabineta 2014. gada 21. janvāra noteikumos Nr.45 “Numerācijas pārvaldīšanas kārtība, izveidojot un uzturot numerācijas datubāzi”. |
| 2. | Atbildīgā institūcija | Vides aizsardzības un reģionālās attīstības ministrija. |
| 3. | Cita informācija | Nepieciešams papildināt valsts akciju sabiedrības “Elektroniskie sakari” uzturēto Numerācijas datu bāzi ar numerācijas uzskaitei nepieciešamiem datu laukiem. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1. apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Vides aizsardzības un reģionālās attīstības ministrijas tīmekļa vietnē. |
| 2. | Sabiedrības līdzdalība projekta izstrādē | Noteikumu projekts 2017. gada 14. februārī tika ievietots Vides aizsardzības un reģionālās attīstības ministrijas tīmekļa vietnē: www.varam.gov.lv sadaļā „Sabiedrības līdzdalība”, aicinot sabiedrību izteikt savu viedokli. |
| 3. | Sabiedrības līdzdalības rezultāti | Sadaļa tiks papildināta pēc sabiedrības viedokļu saņemšanas. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Regulators; valsts akciju sabiedrība “Elektroniskie sakari”. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta īstenošana tiks veikta esošo cilvēkresursu ietvaros. Noteikumu projekts neparedz jaunu institūciju izveidi, likvidāciju vai reorganizāciju.  Noteikumu projekts neietekmē iesaistīto institūciju funkcijas un uzdevumus. |
| 3. | Cita informācija | Nav |

*Anotācijas III, V sadaļa – projekts šīs jomas neskar.*

Vides aizsardzības un reģionālās attīstības ministrs K.Gerhards

Vides aizsardzības un reģionālās attīstības

ministrijas valsts sekretārs R. Muciņš

Vāvere, 67026936

[Aija.Vavere@varam.gov.lv](mailto:Aija.Vavere@varam.gov.lv)